Jadon Sancho

Jadon Malik Sancho (s. 25. maaliskuuta 2000) on englantilainen jalkapalloilija, joka edustaa Englannin Valioliigassa pelaavaa Aston Villaa lainalla saman sarjan Manchester Unitedista. Hän on pelannut aiemmin Watfordin ja Manchester Cityn nuorten joukkueissa sekä Bundesliigan Borussia Dortmundissa. Hän on pelannut Englannin miesten maajoukkueessa lokakuusta 2018 alkaen.

 Seurajoukkueura 
Sancho siirtyi Dortmundiin runsaan 7,5 miljoonan euron siirtosummalla elokuussa 2017. Tulokaskaudellaan hän pelasi 12 Saksan pääsarjaottelua, joissa teki yhden ja syötti neljä maalia. Kaudella 2018–2019 hän pelasi Bundesliigassa Dortmundin kaikki 34 ottelua ja teki niissä 12 maalia, millä hän oli joukkueensa kolmanneksi paras maalintekijä. Hän teki kaksi maalia lokakuussa kotitasapelissä Hertha Berliniä vastaan ja huhtikuussa kotivoitossa Mainzia vastaan. Hän antoi kauden aikana 17 maalisyöttöä, mikä oli eniten koko sarjassa. Hänet valittiin kauden nuoreksi pelaajaksi.

Kauden 2019–2020 aluksi Sancho voitti DFL-Supercupin; hän syötti ensimmäisen maalin ja teki itse toisen Dortmundin voittaessa Bayern Münchenin 2–0. Bundesliigassa Sancho pelasi kauden aikana 32 ottelua, joissa hän teki 17 maalia ja antoi 17 maalisyöttöä. Hän teki kaksi maalia joulukuussa kotivoitossa Fortuna Düsseldorfia vastaan ja kolme maalia eli hattutempun toukokuussa vierasvoitossa Paderbornia vastaan.

Kaudella 2020–2021 Sancho pelasi Bundesliigassa 26 ottelua, joissa hän teki kahdeksan maalia ja antoi 12 maaliin johtanutta syöttöä. Maaleista kaksi syntyi toukokuussa sarjakakkosta RB Leipzigia vastaan ottelussa, jonka Dortmund voitti 3–2. Hän voitti Saksan Cupin ja teki kuudessa cupottelussa kuusi maalia; maaleista kaksi hän teki loppuottelussa RB Leipzigia vastaan. Maalis-huhtikuussa Sancho oli loukkaantumisen vuoksi 1,5 kuukautta poissa pelikentiltä.

Mestarien liigassa Sancho pelasi Borussia-vuosinaan 21 ottelua, joissa hän teki viisi ja syötti kuusi maalia. Hän teki maalin lokakuussa 2018 kotiottelussa Atlético Madridia vastaan, marraskuussa 2019 vierasottelussa FC Barcelonaa vastaan, joulukuussa 2019 kotiottelussa Slavia Prahaa vastaan, lokakuussa 2020 kotiottelussa Pietarin Zenitiä vastaan ja marraskuussa 2020 kotiottelussa Club Bruggea vastaan.

Sancho siirtyi Englannin Valioliigan Manchester Unitediin 100 miljoonan euron siirtosummalla kesällä 2021. Tulokaskautensa 29 liigaottelussa hän sekä teki että syötti kolme maalia. Mestarien liigan seitsemässä pelissä hän viimeisteli yhden maalin. Kauden 2022–2023 alkupuolella Sancho pelasi säännöllisesti Unitedin avauskokoonpanossa, mutta lokakuun lopulla valmentaja Erik ten Hag lähetti hänet Alankomaihin harjoittelemaan itsensä parempaan kuntoon. Sancho palasi pelaamaan vasta helmikuun alussa yli kolmen kuukauden tauon jälkeen. Hän pelasi kauden aikana 26 valioliigaottelua, joissa teki kuusi ja syötti kolme maalia. Eurooppa-liigan kymmenessä ottelussa hän teki yhden maalin. Unitedin voittamassa Englannin liigacupissa hän tuli kahdessa viimeisessä ottelussa vaihdosta kentälle. Tappiollisessa FA Cupin loppuottelussa hän oli avauskokoonpanossa.

Sancho aloitti kauden 2023–2024 Manchester Unitedissa mutta pelasi vain kolme valioliigaottelua ja yhden Mestarien liigan ottelun. Hänet siirrettin pysyvästi syrjään joukkueesta hänen kritisoituaan sosiaalisessa mediassa valmentaja Erik ten Hagin päätöstä jättää hänet pois syyskuisesta vierasottelusta Arsenalia vastaan. Tammikuussa 2024 Sancho siirtyi lainalle vanhaan seuraansa Borussia Dortmundiin. Hän teki kauden ensimmäisen maalinsa maaliskuussa Werder Bremeniä vastaan.

Elokuussa 2024 Sancho siirtyi Chelseaan yksivuotisella lainasopimuksella. Sancho pelasi kaudella 2024–2025 Chelseassa 31 valioliigaottelua, joissa hän teki kolme maalia ja antoi viisi maalisyöttöä. Chelsean voittamassa Konferenssiliigassa hän pelasi kahdeksan ottelua, joissa hän teki kaksi maalia ja antoi viisi maalisyöttöä. Chelsean 4–1-voittoon päättyneessä Konferenssiliigan loppuottelussa Real Betisiä vastaan Sancho teki joukkueensa kolmannen maalin. Chelsea ei käyttänyt lainasopimukseen kuulunutta osto-optiota ja Sancho palasi kesällä 2025 Manchester Unitediin.

Syyskuussa 2025 Sancho siirtyi Aston Villaan kauden 2025–2026 kattavalla lainasopimuksella.

 Maajoukkueura 
Sancho on pelannut Englannin nuorten maajoukkueissa ja voittanut alle 17-vuotiaiden maailmanmestaruuden ja saman ikäluokan EM-hopeaa vuonna 2017. MM-kilpailuissa hän sai pelata vain alkulohko-ottelut, joiden päätyttyä Borussia Dortmund vaati häntä palaamaan vahvuuteensa. EM-kilpailuissa hän teki viisi ja MM-kilpailuissa kolme maalia.

Sancho pelasi Englannin miesten maajoukkueessa ensimmäisen kerran Kansojen liigan ottelussa Kroatiaa vastaan lokakuussa 2018. Hänestä tuli ensimmäinen 2000-luvulla syntynyt Englannin A-maajoukkueen pelaaja. Tammikuun 2023 loppuun mennessä Sancho on pelannut 23 maaottelua. Hän teki kaksi maalia syyskuussa 2019 EM-karsintaottelussa Kosovoa vastaan ja yhden maalin marraskuussa 2020 ystävyysottelussa Irlantia vastaan. Kesän 2021 EM-kilpailuissa hän tuli vaihdosta hetkeksi kentälle viimeisen alkulohko-ottelun lopulla ja pelasi puolivälieräottelun Ukrainaa vastaan kokonaan. Loppuottelussa hän tuli kentälle jatkoajan viime hetkillä ja epäonnistui laukauksessaan tappiollisessa rangaistuspotkukilpailussa. Hän on pelannut EM-kilpailujen jälkeen vain yhden maaottelun, lokakuussa 2021 MM-karsintaottelun Andorraa vastaan.

 Lähteet 

Luokka:Englantilaiset jalkapalloilijat
Luokka:Vuonna 2000 syntyneet
Luokka:Elävät henkilöt